1960ական թուականներուն, լուսահոգի Գարեգին Բ. Կաթողիկոս, երբ տակաւին երիտասարդ վարդապետ էր եւ դասախօս՝ Լիբանանի Ամերիկեան Համալսարանէն ներս, կը կազմակերպէ ՀԵՀՈՄը, նպատակ ունենալով համալսարաններու հայ ուսանողները Հայ Եկեղեցւոյ շուրջ համախմբել, եւ ընկերային ու հաճելի առողջ մթնոլորտի մէջ անոնց ջամբել կրօնագիտական, եկեղեցագիտական, բարոյական ու ազգային արժէքներ բովանդակող այնպիսի գիտելիք եւ ծանօթութիւն, որոնք չեն դասաւանդուիր համալսարաններէ ներս։ 1963ին, արդէն կազմակերպուած միութիւն, ՀԵՀՈՄը աշխոյժ գործունէութիւն կը ծաւալէ։ Այսօր, ՀԵՀՈՄը ունի իր ծրագիր-կանոնագիրը, իր վարչութիւնը եւ վեհափառ հայրապետին կողմէ նշանակուած հոգեւոր վարիչը։ Միութիւնը շաբաթական դրութեամբ կը կազմակերպէ հաւաք-լսարաններ, դասախօսութիւններ, ընկերային հաճելի հաւաքներ, ազգային եւ եկեղեցական տօներու առթիւ՝ ժողովրդային ձեռնարկներ եւ ցուցահանդէսներ։ Միութիւնը կը մասնակցի նաեւ միջ-համալսարանական եւ միութենական սեմինարներու, միջ-եկեղեցական երիտասարդական ժողովներու եւ համագումարներու։ Միութիւնը Կաթողիկոսարանէն ներս ունի իր ժողովասրահը, ուր կը կազմակերպուին շաբաթական հանդիպումներն ու ժողովները։ Միութիւնը ունի իր պարբերաթերթը, ուր իր տարած աշխատանքներուն եւ գործունէութեանց համառօտ պատկերը կը ցոլացնէ։